title: Chinestra
text: En Aragón, se conoix con o nombre chenerico de chinestras (d'o latín «<GENISTA») á un conchunto d'especies diferents de plantas silvestres que perteneixen á la familia Fabaceae, que  manifiestan como caracteristica comuna de totas ellas de tener brancas luengas, finas y rectas, d'aspecto muit liso, que no se ramifican guaire una vegada s'han deseparau d'a rama prencipal, en estando carents u quasi carents de fuellas propiament ditas, u mesmo tenendo-las só que de maniera temporal (p. ex. á l'inicio d'o periodo vechetativo primeral). Como en altras especies de Fabaceae (p. ex. as aliagas), isto s'explica perque tienen capacidat de fer a fotosintesi per as brancas verdas, que no tienen crosta, y son de cuticla verda intensa.
  
  As especies que reciben iste nombre, á demés, suelen manifestar port herbacio (os exemplars más chovens) u arbustivo, con o tallo prencipal á sobén lenyoso en os exemplars de mayor edat. Arriban a tener port más gran que no as aliagas y altros arbustos d'o suyo hábitat, superando con facilidat os 2 metros d'altaria.
  
  En cheneral, per a suya abundancia en o paisache aragonés, as especies que más á ormino se gosan identificar con iste nombre son Cystius oromediterraneus y Cystiuis scoparius, anque ocasionalment se gosa documentar ista denominación ta belaltras especies de caracteristicas semellants, que perteneixen a belaltros cheneros, como Genista (que tamién contiene especies punchudas, que se gosan decir «aliagas») y Retama.
  
  Os fruitos d'as chinestras, como en todas as Fabaceae, son tabellas.
  
  Imáchens
  
  Referencias
  
  Se veiga tamién
  Brinzón.
  Aliaga (planta).
  Ontina.
  Romero.
  Tremoncillo.
  
  Fabaceae
  Flora d'Aragón